А таму! *Мікола Янчанка*

Змітрок, Валодзя і Маня ў лес ідуць. У грыбы, мусіць[[1]](#footnote-1). Ромка таксама ўхапіў кошык ды на вуліцу:

— І мяне вазьміце!

— Хадзем, — кажа старэйшы, Змітрок. — Што нам — лесу шкада, ці што? Толькі не адставай ад нас. Каб не згубіўся часам.

— Добра, — паабяцаў Ромка, — не адстану.

Да лесу рукой падаць. Збеглі ў лагчынку, перайшлі па кладцы рэчку і ў алешнік. А за алешнікам на ўзгорачку сасоннік, у якім дзе-нідзе бярозкі трапляюцца. Унізе ж малады ельнічак. Самы баравіковы лес!

Усе прама пайшлі. А Ромка бачком, бачком ды налева. Рашыў прабегчы па тых мясцінах, дзе яны з бацькам надоечы[[2]](#footnote-2) былі. Вось і знаёмая канаўка паўз дарогу. Ромка адразу крок прыцішыў, прыгнуўся крыху, пачаў уважліва заглядваць пад елачкі ды разграбаць прыўзнятыя лісточкі. І аж уздрыгнуў ад нечаканасці[[3]](#footnote-3): з-пад лапак выглядаў каранасты прыгажун баравік. Ромка палюбаваўся ім, зрэзаў і паклаў у кошык. Ступіў некалькі крокаў — яшчэ адзін, азірнуўся вакол — трэці, чацвёрты!

А дзесьці ў глыбіні лесу крычалі Змітрок, Валодзя і Маня. Яго клікалі. Але Ромка не адгукнуўся. «Яшчэ сюды прыбягуць і мае баравікі пахапаюць», — думаў ён…

Асабліва пашанцавала яму на лабячку[[4]](#footnote-4) паміж дзвюмя дарогамі. Сюды ні адзін грыбнік не заглядваў. Толькі Ромкаў бацька. І недарэмна. Зайшоў і Ромка і паклаў у кошык некалькі сямеек чорнагаловікаў.

Цяпер галасы Змітрака, Валодзі і Мані сталі ледзь чутныя.

Ромка спалохаўся і пабег да сяброў.

— Дзе гэта ты брындаў? — незадаволена сустрэў яго Змітрок. — Мы ўсе ногі пазбівалі, цябе шукаючы.

— Заблудзіўся я, — зманіў Ромка і апусціў долу[[5]](#footnote-5) вочы. — Адышоў ад вас і заблудзіўся.

Падбеглі Валодзя і Маня.

— А мы цябе шукалі, шукалі, — пачала сыпаць Маня. — Думалі ўжо ў вёску бегчы ды старэйшых клікаць…

— Дадому час, — спыніў яе Змітрок і завярнуў на дарогу.

Ромку было няёмка[[6]](#footnote-6) перад сябрамі. Ён ішоў за імі, апусціўшы галаву. Але настрой яго адразу ўзняўся, калі ўвайшлі ў вёску.

— Глядзі ты, — дзівілася маці, — такі малы, а поўны кошык баравічкоў накалупаў. А ты, Змітрок, пэўна, варон лічыў. Толькі дно закрыў.

Хацеў Змітрок сказаць, што не да баравікоў яму было, што вось гэтага Ромку шукаў, ды змоўчаў.

Назаўтра Ромка сам да Змітрака пайшоў. Там Валодзю і Маню застаў. З кошыкамі.

— І я з вамі! — гукнуў Ромка.

— Не, — панура адказаў Змітрок, — мы цябе з сабой не возьмем.

— А чаму?

— А таму! — адказаў за Змітрака Валодзя.

1. *Му́сіць* — магчыма. [↑](#footnote-ref-1)
2. *Надоечы* — размоўнае слова Зусім нядаўна; не так даўно, днямі. [↑](#footnote-ref-2)
3. *Нечака́насць* — раптоўнасць. [↑](#footnote-ref-3)
4. *Лабячок* — *лабяк* — адкрытае ўзвышанае месца. [↑](#footnote-ref-4)
5. *До́лу* — уніз. [↑](#footnote-ref-5)
6. *Няёмка* — тут: сорамна. [↑](#footnote-ref-6)